Mit akarok?...
Mit akarok -
És mit akarnak tőled
Bíborszín dalok, bíborszín virágok,
Miket a lelkem dult őszi parkjában
Ideges kézzel szaggatok estenden
És rád dobálok.

Türöd-e csak,
Vagy szereted is őket?
Símogatod a szókat, mint a selymet?
Szivedhez hagysz-e utat szegényeknek -
Vagy rémülten, mint ruhádról a pókot,
A földre sepred?

Ne bántsd őket.
Forró poéta-álom
Emlékeinek adj helyet szobádban.
Majd unokáid hogyha rábukkannak,
Megilletődve nézik a szent asszonyt,
Kit én imádtam.
Versek